
Med hjemmel i Forskrift om planlegging og bygging av landbruksvei kapittel 3-3 tredje ledd, jf. kapittel 1-1 formål, forlenger Midtre Gauldal kommune delegert vedtak 227/2023 om midlertidig landbruksvei for gbnr. 44/5.
Vilkår 1 i opprinnelig vedtak fjernes.
Vilkår 2 i opprinnelig vedtak endres til: Veien skal tilbakeføres til dyrket mark etter at vedtakets tidsbegrensning utløper om sluttføring av sak 2024/2181 – «Søknad om dispensasjon fra reguleringsplan - Støren næringsområde - Bedre tilkomst til dyrkamark - sidevei ved Lekåsveien - gbnr. 44/5 og 44/3» ikke fører til permanent veiløsning i samme veilinje som denne saken gjelder.
Vedtaket er gyldig i ytterligere 2 år fra vedtaksdato, eller til sak 2024/2181 – «Søknad om dispensasjon fra reguleringsplan - Støren næringsområde - Bedre tilkomst til dyrkamark - sidevei ved Lekåsveien - gbnr. 44/5 og 44/3» er endelig sluttført, dersom dette skjer tidligere.






Klageadgang.
Du kan klage på dette vedtaket, jf. forvaltningsloven § 28. Klagefristen er tre uker fra du har mottatt vedtaket. Begrunnet klage sendes til postmottak@mgk.no

Saksopplysninger
Midtre Gauldal kommune har 11.06.2026 mottatt søknad om permanent veiløsning til Tangen gbnr. 44/5. Det søkes om avkjøring fra Lekåsveien og permanent vei frem til gårdstunet på Tangen. Det er derfor behov for fortsatt bruk av den midlertidige veiløsningen fram til permanent og framtidsrettet adkomstløsning er avklart.
Delegert vedtak 227/2023 ga tillatelse til bygging og bruk av midlertidig landbruksvei for å sikre nødvendig adkomst til eiendommen gbnr. 44/5. Tillatelsen ble gitt som en midlertidig løsning på grunn av usikkerhet knyttet til eksisterende adkomst og behov for å avklare permanent infrastruktur for området.
Delegert vedtak 146/2025 forlenget tillatelsen i påvente av at permanent veiløsning skulle bli avklart. Kommunen arbeider fortsatt med å finne en helhetlig og framtidsrettet løsning for adkomstforholdene i området.

Vurderinger
Kommunedirektøren vurderer at behovet for den midlertidige veiløsningen fortsatt er til stede. Det foreligger per dags dato ikke vedtatt permanent infrastruktur for eiendommen som ivaretar eiendommens transportbehov. Sak 2024/2181 om dispensasjon fra reguleringsplan for etablering av bedre tilkomst til dyrkamark via sidevei ved Lekåsveien berører de samme adkomstforholdene. Kommunedirektøren vurderer det som hensiktsmessig at den midlertidige veiløsningen kan opprettholdes til denne saken er sluttført og permanent løsning er avklart. 
En forlengelse av den midlertidige tillatelsen vil sikre kravet til infrstruktur for eiendommen og trygg adkomst, uten at det foretas ytterligere inngrep i arealene i påvente av endelig avklaring. 

Konklusjon:
Kommunedirektøren vurderer at det er rimelig og forsvarlig å forlenge tillatelsen i ytterligere to år, eller til sak 2024/2181 er sluttført, dersom dette skjer tidligere.


Med hilsen

Melding om rett til å klage over forvaltningsvedtak
(Forvaltningsloven § 27 tredje ledd)
Denne meldingen gir viktige opplysninger hvis De ønsker å klage over vedtak De har fått underretning om.
	Klagerett: (forvaltningsloven (fvl.) § 28)
	Den som er part eller har rettslig klageinteresse, har rett til å klage over avgjørelsen/vedtaket.

	Hvem kan det klages til? 
(fvl. § 28)
	Klagen sendes til oss, dvs. det organet som har fattet vedtaket. Hvis vi ikke tar klagen til følge, sender vi den til overordnet forvaltningsorgan som er Statsforvalteren i Trøndelag.

	Klagefrist:



(fvl. §§ 29, 30 og 31)
	Klagefristen er tre - 3 - uker fra den dag underretningen om vedtaket kom frem til vedkommende part. Det er tilstrekkelig at klagen er postlagt innen fristens utløp. Dersom klagen kommer inn etter fristens utløp, kan vi se bort fra klagen. Klagen kan imidlertid tas under behandling når det foreligger særlige grunner, som tilsier at klagen blir prøvd. Det må derfor opplyses om årsaken til forsinkelsen. En klage som er avgjort av Statsforvalteren, kan ikke påklages videre.

	Rett til å kreve begrunnelse: 
(fvl. §§ 24 og 25)
	Dersom en part mener at vedtaket ikke er begrunnet, kan det settes frem krav om det. Slik krav må fremsettes innen klagefristen utløp. Klagefristen blir i så fall avbrutt og ny frist begynner å løpe fra den dag begrunnelsen er kommet frem til klager.

	Klagens innhold:




(fvl. § 32)
	I klagen må det presiseres
· Hvilket vedtak parten klager over
· Årsaken til klagen
· Den eller de endringer som parten ønsker
· Eventuelt andre opplysninger som kan ha betydning for vurderingen av klagen
Klagen må undertegnes av klager eller hans fullmektig.

	Utsetting av gjennomføringen av vedtaket:
(fvl. §§ 31 og 42)
	Selv om partene har klagerett, kan vedtaket vanligvis gjennomføres straks. Det er imidlertid gitt adgang til å søke om å få utsatt iverksetting av vedtaket, inntil klagefristen er ute eller klagen er avgjort. Statsforvalteren kan på selvstendig grunnlag ta stilling.


	Rett til å se sakens dokumenter og kreve veiledning:
(fvl. § 11)
	Med visse begrensninger har partene rett til å se dokumentene i saken. Reglene om dette finnes i forvaltningsloven §§ 18 og 19. Partene må i slikt tilfelle kontakte Midtre Gauldal kommune. Partene vil da få nærmere veiledning om adgangen til å klage, om framgangsmåten og om reglene for saksbehandlingen.

	Kostnader ved klagen:




(fvl. § 36)
	Det kan søkes om å få dekket utgifter til nødvendig advokathjelp etter reglene om fritt rettsråd. Her gjelder imidlertid visse inntekts- og formuesgrenser. Statsforvalterens kontor eller advokat kan gi nærmere veiledning. Det er også adgang til kreve dekning for vesentlige kostnader i forbindelse med klagesaken, f.eks. advokatbistand. Dette forutsetter vanligvis at underinstansen har gjort en saksbehandlingsfeil som fører til endring av vedtaket.
Klageinstansen vil kunne orientere om retten til å kreve slik dekning.


	Klage til Sivilombudet:
	Hvis partene mener de har vært utsatt for urett fra den offentlige forvaltnings side, kan partene klage til Stortingets ombud for forvaltningen (Sivilombudet). Sivilombudet kan ikke selv endre vedtaket, men kan gi sin vurdering av hvordan den offentlige forvaltning har behandlet saken, og om det er gjort eventuelle feil eller forsømmelser. Dette gjelder likevel ikke i saker som er avgjort av Kongen i statsråd. Dersom partene får klagen avgjort i statsråd fordi Kongen er klageinstans, kan partene ikke senere bringe saken inn for Sivilombudet.
Mer informasjon om klage til Sivilombudet finnes på www.sivilombudet.no

